Galek, Karol, poslanec NR SR (2016-09-23):
Tak to bolo naozaj rýchle. Vážené dámy, vážení páni, pán predseda, pán Fico, bohužiaľ, v neprítomnosti, takisto v neprítomnosti páni poslanci za stranu SMER, je to zvláštny pohľad teraz takto hľadieť do lavíc nášho parlamentu, niečo také zažívam, keď predkladám vlastné zákony, ktoré sa týkajú energetiky, dneska ale teda nerokujeme o energetike, ale o odvolávaní nášho premiéra a je veľmi paradoxné, že okrem opozičných poslancov tu nikto nesedí. Dokonca aj pán premiér Fico zbabelo zdupkal. Ja by som možno ešte raz z tohto miesta poďakoval pánovi Dankovi, ktorý keď mal vystúpenie k programovému vyhláseniu vlády, síce veľmi kritické, častokrát veľmi osobné, ale zniesol tú kritiku a sedel tu medzi nami a celý čas počúval všetky faktické poznámky. Toto, bohužiaľ, pán premiér evidentne nedokáže. Mám tu napísaný, mám tu napísaný taký krátky prejav. Chcel by som začať jednou citáciou, ktorú som myslel, že už niekto predo mnou spomenie, koniec koncov je tu aj v zdôvodnení na zvolanie dnešnej schôdze. Táto citácia hovorí: „Do troch sekúnd budem konať a odvolám ministra aj pre podozrenie z korupcie.“ Asi veľmi dobre viete, komu tieto slová patria. Tento výrok, pán Fico, ak ma počujete niekde vzadu alebo niekde v nejakom kabinete, ste povedali po vymenovaní do funkcie v roku 2006. Áno, je to už odvtedy 10 rokov, ale naozaj nevidím najmenší dôvod na to, aby ste odvtedy v tejto veci menili rétoriku. Verím tomu, že korupcia sa odvtedy vo vašich očiach nestala žiadnym legálnym nástrojom na dosahovanie ziskov. Preto nevidím dôvod na to, aby ste vy dneska kryli kauzu Bašternák. Taktiež v programovom vyhlásení vlády ste hovorili o tom, že ide o vládu kontinuity, a preto vychádzam z toho, že si kontinuálne stojíte aj za tým, čo ste v minulosti povedali. Samozrejme, niektoré výroky, ako ubezpečenie, že v roku 2014 už v politike nebudete, či vaše presvedčenie, že aj vrece zemiakov porazí pána Kotlebu, nemajú takú váhu ako verejný prísľub z roku 2006. Avšak tiež mnoho dokazujú. Som veľmi rád, že viacero našich koaličných poslancov prišlo do sály, ešte tu máme nejakú rozpravu, ja si myslím, že aj tí poslanci po mne niektorí prídu a budú vystupovať, ale teda vítajte. Nechcem teraz útočiť na pána premiéra kvôli tomu, že by nevedel dodržať slovo, či viniť ho z toho, že s nárastom extrémistických nálad v spoločnosti má hlavnú úlohu práve on. Skôr by som chcel poukázať na to, že aj on je len človek. Ako dokazujú jeho predošlé dva výroky, aj u nás platí, že mýliť sa je ľudské a tiež že niektoré veci sa jednoducho predvídať nedajú. Dodržať prísľub o konaní vo veci korupcie, a to hneď v zárodku, sa však dodržať dá a podľa mňa aj musí. Obzvlášť v tak závažnom prípade, ako je kauza Bašternák. Na druhej strane, pán premiér, patrí vám aj vďaka. Vďaka nedodržanému sľubu o konaní vo veci podozrenia z korupcie sme sa mohli dozvedieť o ďalších detailoch tohto minimálne pre mňa obludného prípadu. A nielen my, ale aj verejnosť na námestiach. Celé leto sme ťahali protestné akcie, na ktorých sa zúčastňovali stovky, niekedy tisíce ľudí a dozvedali sa stále nové a nové fakty z tejto kauzy. Pán Fico, čím dlhšie nechávate vyhniť túto kauzu, tým viacej lámete krehké nohy, na ktorých stojí vaša vláda. Dôkazom tohto je aj dnešné rokovanie. Teraz si pomôžem iným citátom. Nie vaším, tento, dúfam, nemusím priraďovať: „Čiaže je to smola, čia? Vaša, vaša.“ A smolu máte ešte jednu, teda aspoň dúfam. Vo vláde máte partnerov, u ktorých charakter rozhoduje. Bohužiaľ, ale pán Béla Bugár tu teraz neni, ale tiež verím, že tieto slová počúva. Preto verím, že pán Bugár vás dnes nepodporí, pretože nemôže. Pomôžem si jeho vystúpením v rozprave zo dňa 9. 11. 2014, kedy sa vás taktiež opozícia pokúšala odvolať, konkrétne kvôli kauze CT. Budem citovať: „Vážená pani podpredsedníčka, vážení páni ministri, milí kolegovia, už ste mohli počuť viackrát odo mňa, že ja som 25 rokov v politike a ešte sa mi nestalo, aby som o jednej v noci ako prvý písomne prihlásený vystupoval. Konečne som sa aj toho dožil. Samozrejme, ale poďme k veci. Už týždeň verejnosťou otriasa škandál, na ktorý, samozrejme, upozornili médiá, ako to je vo zvyku. Po nečinnosti teda zodpovedných prišla novinárka, ktorá odhalila jeden konkrétny prípad, ale jeho obrovské rozmery spôsobili priam zemetrasenie. Premiér tak nemal inú možnosť, musel konať. Totiž v roku 2006, keď sa stal premiérom vlády, dal verejný prísľub, citujem: "Do troch sekúnd budem konať a odvolám ministra aj pri podozrení z korupcie." A je pravdou, že to urobili a museli by to urobiť kolegyne a kolegovia aj vtedy, ak by niektoré opozičné strany nerobili každý deň tlačovku k danej téme. A musel by to urobiť aj vtedy, keby sme sa nepredbiehali pred kamerami, kto bude dávať bombastickejšie návrhy alebo čísla, alebo upozornenia. To je totiž minimum, čo musel urobiť.“ Koniec citátu. Toto boli slová pána Bugára. Pána Bugára, ktorého si ctím ako skúseného politika, aj ako človeka a som presvedčený, že tak ako vyzdvihol vaše konanie v kauze CT a odvolanie pani Zvolenskej z postu ministerky zdravotníctva, tak aj dnes odsúdi vaše nekonanie v kauze Bašternák. Kauzy, v ktorej je pán Kaliňák namočený až po uši a s ním evidentne aj ďalší vaši politickí kolegovia zo strany SMER, prokurátori a ako obyvateľ bytu v komplexe Bonaparte aj vy sám. Kauza Bašternák je však omnoho väčšou, ako bolo piešťanské CT, a preto verím, že k pánovi Bašternákovi, pardon, k pánovi Bugárovi sa pridajú aj ďalší charakterní poslanci za stranu MOST – HÍD, pán Tibor Bastrnák, pán Gabriel Csicsai, pán Gábor Gál, pán Elemér Jakab, pán Peter Kresák, pani Edita Pfundtner, pani Irén Sárközy, pán František Šebej, pán Vörös Péter. A čo poslanci za stranu SNS? Pani Antošová Eva, pán Radovan Baláž, pán Tibor Bernaťák, aj vy, pán Andrej Danko, pán Karol Farkašovský, pán Anton Hrnko, pán Tibor Jančula, pán Stanislav Kmec, pani Magdaléna Kuciaňová, pán Peter Pamula, pán Jaroslav Paška, pán Jaroslav Ridoško, pani Eva Smolíková, pán Dušan Tittel, pán Štefan Zelník. A čo poslanci, ktorí sa dostali do parlamentu za stranu SMER? Pán Eduard Adamčík, pani Alena Bašistová, Katka Cséfalvayová, pán Martin Fedor, pán Andrej Hrnčiar, pán Igor Janckulík, pán Radoslav Procházka. Vy ste síce „charakter“ ako pán Bugár na plagátoch nemali, no verím, že ho máte aspoň v sebe a vstupom do koalície so SMER-om ste ho nestratili. Ďakujem pekne. (Potlesk.)